بو اثر 1335 شمسی‌ده گئرمی قصبه‌سینده (ایندی‌کی موغان مرکزی) ایمکاناتین اولماماغینا رغما، گئجه-گوندوز چالیشیب همکارلاریم (معللیم‌لر)، شاگیردلر، ذوق‌لو کسبه و یئرلی اهالی‌نین ایستیقبالی اوزره قصبه‌نین تکجه مدرسه‌سی اوْلان (دبستان خواجه‌نصیر)ین راهرووون‌دا صحنه‌یه گتیردیم. شاگیردلرین میزلرین‌دن صحنه دوزه‌لت‌دیک، خئیرخواه آدام‌لارین کومک‌ایله صحنه پرده‌سی و اویونچولارین پالتاری حاضیرلاندی، صحنه‌نین جیلوه‌سی اۆچون ساده دئکور اوز الیم‌له دوزه‌لت‌دیم، ماشین باتری‌سین‌دان ایستیفاده ائدیب، صحنه پروژئکتور ایشیقی سال‌دیق (او زامان برق یوخودو) و ساده گرامافون‌لا موسیقی سس‌له‌ندیردیک. تصافن گئرمی‌ده آقای یحیا آدین‌دا بیر نفر تارزن واری‌دی. نماییش‌نامه‌نین هاوالارین اوخویوب، اونا اویرت‌دیم. اوچ آی تلاش‌دان سوْنرا حاضرلیغیمیزی ائعلان ائت‌دیم، بلیت‌لری ال‌ایله یازیب دوزلت‌دیک، خالق ایستیقبال ائله‌دی، بلیت‌لرین گلیرین‌دن پرده و پالتارلارین خرجی چیخ‌دی. نماییش‌نامه‌ده اوزوم، مشهدی عیباد، آقای پرویز شکوری (معللیم)، گول‌ناز، آقای عیسا کففاشی (معللیم)، قوچو عسگر، آقای موسلوم داننده (معللیم)، حسن به‌ی، آقای آزاد زاریع (شاگیرد)، صنم، کسبه‌لردن بورکچو عظیم حاممال، خان‌اوغلان سرور و باشقا نئچه نفر کی آدلاری یادیم‌دا دئییل، نماییش‌ده اوْلان شخصییت‌لرین رول‌لارین‌دا صحنه‌یه چیخ‌دیق. بۇ نماییش‌نامه دورد دفعه تکرار اوْلدو؛ ائله‌کی جناب سرهنگ موستشاری (مرزبان)، آقای حبیبی (بخشدار)، آقای رببانی (رئیس فرهنگ، ایندی‌کی آموزش و پروریش) طرف‌لرین‌دن تشویق اول‌دوم. بورادا لازیم گورورم رحمت‌لیک آقای محمدحوسئین نئعمتی‌دن (کربلای داداش) کی نماییش‌نامه‌نین متنین تزه‌دن کاغاذا کوچوردوب، سوفلورلوگ ائله‌دی و هابئله باشقا کومک‌لرینه گوره یاد ائله‌یم. آللاه اونا و ساییر آدام‌لار کی همکارلیق‌لاری واردی، رحمت ائله‌سین. بۇ خاطیره‌لر کئچ‌میش گون‌لرین واراق‌لارینا تاپیشیریل‌دی.